Уэрэдыр IуэхукIэ зыгъэдахэ
Лъэпкъым къыщIэхъуэ щIэблэр нэхъыжьхэм яхуэфащэрэ къызыхэкIахэр ягъэбжьыфIэу псэумэ, абы нэхъыфI сыт щыIэ?! Езыр дихьэхыу зригъэгъуэта IэщIагъэм и лъахэм зыдиузэщIу, куэдрэ къраIуэ и цIэм лъэпкъым и щхьэр лъагэу иригъэлъагъужу къытхэувэ зи щIалэгъуэхэм ящыщщ зи гугъу фхуэтщIынур. Пасэ дыдэу уэрэд жыIэн щIэзыдза, республикэ утыкум иткIэрэ ди лъахэгъухэм къацIыхуа Хьэцей Тимур и ехъулIэныгъэхэм мызэ-мытIэу дытетхыхьащ. Абы лъандэрэ куэд мыщIами, Тимур и ныбжьыр жыжьэ нэмысами, зи уэрэд жыIэкIэр зи IуэхукIэ зыгъэдэхэж IэщIагъэлI хъуащ.
УэрэджыIакIуэ Iэзэ, режиссер IэщIагъэм фIыуэ хэзыщIыкI, макъамэ дахэхэр зи IэрыкI, Ингушым, КъБР-м щIыхь зиIэ я артист Хьэцей Тимур «Адыгэ псалъэ» газетым и хьэщIэщ.
Илъэс зыбжанэ и пэкIэ ди республикэм и уэгум вагъуэ цIыкIуу къыщылыдар иджы IэщIагъэ къыхихам хуеджа лэжьакIуэ хъуащ. Абы и ехъулIэныгъэхэм ящыщщ урысейпсо, дунейпсо зэпеуэхэм къыщихьа текIуэныгъэхэр, къыфIаща цIэ лъапIэхэр, къыхуагъэфэща саугъэт гукъинэжхэр. Псэунри, еджэнри, уэрэд жыIэнри, лэжьэнри мыщхьэхыу зэрызэдихьыр арагъэнщ Тимур бгъэдэлъ къулеигъэ псор къызыпэкIуэр.
ФIы дыдэу зэреджэмкIэ зыхэтхэм къахэщу щIэсащ ар мы гъэм къиуха Щэнхабзэмрэ гъуазджэхэмкIэ Москва къэрал университетым, абы и щыхьэт нахуэщ щIалэм и диплом плъыжьыр. Университетым зэрыщеджэм хуэдэурэ, ЭстрадэмкIэ Москва академием IэщIагъэм зыщыхуигъасэ курсхэр Кобзон Иосиф деж къыщиухащ Тимур. Апхуэдэуи и зэфIэкIымрэ лэжьыгъэм и щэхумрэ щигъэунэхуащ «Илъэсым и уэрэд» фестивалми, къалащхьэм щекIуэкI нэгъуэщI пшыхь гъэщIэгъуэн куэдми, режиссер нэхъыщхьэм и дэIэпыкъуэгъуу лажьэурэ.
Тимур гъэсэныгъэ дахэ хэлъщ, хабзэрэ нэмысрэ зезыхьэщ, егъэлеяуэ хэкупсэщи, хузэфIэкI псор къыщалъхуа лъахэм зэрыхуищIэным иужь итщ. Ар зыхуеджамрэ къэрал псом къыщалъытэ IэщIагъэлIхэм ядэлажьэурэ зригъэщIамрэ Налшык къызэрыщигъэсэбэпыным иужь итщ. Апхуэдэ гуащIэм къыпэкIуа лэжьыгъэ тлъэгъуащ мы махуэхэм. Къэбэрдей-Балъкъэр, Къэрэшей-Шэрджэс, Адыгей, Ингуш республикэхэм я цIыхубэ артист Нэхущ Чэрим ИлъэсыщIэм ирихьэлIэу ита концертхэм я режиссерыр Тимурщ.
Хьэцейм и творческэ гъуэгуанэм гъуни ирилъакъым, гъуэгу кIыхьым, бгъуфIэм теува къудейщ. Ауэ абы зэрырикIуэн къарумрэ тегушхуэныгъэмрэ къыхуахьащ бгъэдэлъ зэчийм къыпэкIуа цIэ лъапIэхэм. И ныбжьыр илъэс 17 фIэкIа мыхъуу Ингушым щIыхь зиIэ и артист хъуащ, абы къыкIэлъыкIуэу, 2010 гъэм, щIалэщIэм гулъытэ хэха хуищIащ къыщалъхуа республикэми — Тимур хуагъэфэщащ «КъБР-м щIыхь зиIэ и артист» цIэ лъапIэр.
Езым и макъ дахэм, зэхилъхьэ макъамэ гуакIуэхэм дахьэх цIыхухэри иIэжщ Тимур. Ахэращ абы и гукъыдэжым хэзыгъахъуэри, лэжьыгъэ нэхъ гугъухэм тезыгъэгушхуэри. Уеблэмэ Къэбэрдей-Балъкъэрым, Урысей Федерацэм я мызакъуэу, Тимур къыщацIыху, езым итха макъамэхэр зыщIэлъ уэрэдхэр игъэзащIэу зытет дискхэр щызэбграх нэгъуэщI къэралхэми. Абы уэрэд щыжиIащ Тыркум, Сирием, Иорданием, нэгъуэщI къэралхэм, уеблэмэ Италиеми Франджыми нэсащ. Уи щIалэгъуэмэ, зэчий ббгъэдэлърэ уи жаныгъуэмэ, къыппэщылъ гъуэгумрэ Iуэхумрэ ухуэщхьэхыркъым. Апхуэдэщ Тимур.
АдыгэбзэкIэ, урысыбзэкIэ, осетиныбзэкIэ уэрэд жызыIэ щIалэм и мурадхэмрэ гурылъхэмрэ гъунэншэщ. ЩIэ лъыхъуэным, сыт щыгъуи нэхъыбэж зригъэщIэным къыхуигъэщIа хуэдэщ ар. Абы и мурадхэм ящыщщ аспирантурэм щIэтIысхьэу философие щIэныгъэм хуеджэныр. Хьэцейм игу ирилъхьащ иджырей лъэхъэнэм адыгэ хабзэм щиубыд увыпIэр, ар зэрызэхэлъыр, цIыхухэм я зэхуаку дэлъ зэхущытыкIэр къихутэну.
«Сэ сыт щыгъуи сыдахьэхырт къалэшхуэхэм къыщыщIэнэ нэхумрэ уэгум ит вагъуэхэмрэ. Щэнхабзэмрэ гъуазджэмкIэ Къэбэрдей-Балъкъэр къэрал колледжыр къэзуха нэужь, си лъахэм къыщысхукъуэкIа Iэмалхэр хъарзынэт, ауэ творчествэм и гъунапкъэхэр зэрыабрагъуэм Налшык сыдишащ. ЕджапIэр къэзухащ «Махуэшхуэхэмрэ театр теплъэгъуэхэмрэ я режиссер» IэщIагъэр сиIэу. Уэрэд жыIэныр сызэрыцIыкIурэ сфIэфIщ, ар иджыри IэщIыб схуэщIынукъым, ауэ нэхъыбэм зеспщытыныр си хьэлщи, дяпэкIэ режиссер IэщIагъэми срилэжьэнущ», — къыддогуашэ Тимур.
ЦIыхум и зэфIэкIымрэ и гурылъхэмрэ гъунэ яIэкъым. А псоми махуэ къэс зэрыхуэкIуэрщ ар зыгъэинри, и пщIэр зыIэтри. КъэкIуэнум мурад куэд хузиIэ щIалэщIэм дохъуэхъу а псори къехъулIэну. Нэхъыщхьэращи, Iэгуауэ мыужьыхымрэ цIыху нэгу зэлъыIухамрэ щымыщIэу куэдрэ утыку итыну ди гуапэщ!
НэщIэпыджэ Замирэ.
